**Măr alergând**

*Constantin Ciuca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Alergam odată

prin inima tinereții

şi gesticulam prin aer

căutând pe trotuare și pe la colțuri

un zâmbet de fată.

Respiram atât de fierbinte

încât făceam rană pe pleură.

iar din ziua prin care treceam

culegeam cu nările

iarbă proaspăt cosită, mușețel,

zmeură.

Treceam prin lume

ascuțit ca o sabie,

inima pânză,trupul corabie.

Duelist duelam duelul dual

eu şi restul opus,

din mișcări succesive

lăsam în urmă statuete de efort de opal,

soarele era mereu în amiază,

sus.

Curgea pe mine apa șiroaie

deosebit de fertil,

alergam cu senzația de câmp şi de ploaie,

un măr de copil.